**Пожаревац**

Образовање

# **Надлежност и финансирање ЈЛС у сектору образовања**

**Предшколско васпитање и образовање (ПВО) је доминантно у мандату јединица локалне самоуправе (ЈЛС) док за основно и средње образовање ЈЛС финансира текуће одржавање школа[[1]](#footnote-1).** За све нивое образовања (предшколско, основно и средње) локални ниво финансира стручно усавршавање запослених, јубиларне награде, превоз запослених; затим превоз деце и њихових пратилаца ради похађања припремног предшколског програма (ППП) на удаљености већој од два километра и ученика основне школе на удаљености већој од четири километра од седишта школе; превоз, смештај и исхрану деце и ученика са сметњама у развоју, без обзира на удаљеност места становања од школе; превоз ученика на републичка и међународна такмичења; заштиту и безбедност деце и ученика и капиталне издатке[[2]](#footnote-2).

Финансирање ПВО је регулисано тако да локалне самоуправе финансирају до 80% од ‘економске цене’ по детету, а родитељи преосталих 20% од цене, од чега се изузимају деца без родитељског старања, деца са сметњама у развоју и инвалидитетом и деца из материјално угроженихпородица[[3]](#footnote-3). За децу без родитељског старања, децу са сметњама у развоју и децу корисника НСП, учешће од 20% се покрива са националног нивоа (Министарство за рад, запошљавање, социјална и борачка питања), а за децу из материјално угрожених породица према критеријумима ЈСЛ ову партиципацију плаћа сама ЈЛС. Са националног нивоа финансиран је и четворосатни ППП али само на нивоу зарада за васпитаче који пружају тај програм.

За основно и средње образовање јединице ЈЛС обезбеђују средства за материјалне трошкове рада. Према о Правилнику о критеријумима и стандардима за финансирање установе која обавља делатност основног образовања иваспитања[[4]](#footnote-4) други текући расходи (материјални трошкови рада) укључују материјалне трошкове наставе у износу 2,5% бруто плата запослених, трошкове електричне енергије, трошкове воде, грејања, одржавања хигијене, изношења смећа. Према Правилнику о критеријумима и стандардима за финансирање установе која обавља делатност средњег образовања и васпитања, материјални трошкови укључују средства за материјалне трошкове наставе који се утврђују у висини од 5%, а за стручне школе које имају сопствене радионице за практичну наставу у износу од 7% у односу на средства за бруто плате запослених у школи (за неке струке и више, што је детаљно прописано Правилником) и трошкове режије.

ЈЛС такође обезбеђују функционисање Интерресорних комисија (ИРК) и остваривање додатне подршке детету и ученику у складу са мишљењем ИРК, осим оних за које се средства обезбеђују у буџету Републике Србије[[5]](#footnote-5).

ЈЛС могу и да учествују у обезбеђењу средстава за виши квалитет образовања кроз финансирање установа у циљу повећања квалитета у области предшколског, основног и средњег образовања и васпитања, што подразумева побољшање услова образовања и васпитања у погледу простора, опреме и наставних средстава, за остваривање програма који нису основна делатност установе, за исхрану и помоћ деци иученицима[[6]](#footnote-6).

ЈЛС има и друге врло важне надлежности везане за образовање које јединица ЛС индиректно финансира. На пример, јединица локалне самоуправе води евиденцију и обавештава школу и родитеље, односно старатеље о деци која су стасала за упис у ППП и у основну школу[[7]](#footnote-7).

Расходи за образовање у укупном буџету Пожаревца су у порасту, и то првенствено услед раста расхода за предшколско образовање који су сада изнад просека Србије[[8]](#footnote-8) и просека у градским срединама. Расходи за основно образовање чак благо опадају и далеко су испод просека Србије, док су за средње такође у релативном износу у порасту, и на нивоу просека Србије и упоредивих градова.

Taбелa 1. Расходи за образовање општине Пожаревац, укупно и по нивоима образовања (% oд укупног буџета)

|  |  |  |  |  |  |
| --- | --- | --- | --- | --- | --- |
|  | 2019 | 2020 | 2021 | Просек градови | Просек Србије (без БГ и НС) |
| Предшколско (911) | 10,40 | 11,41 | 12,49 | 11,8 | 11,2 |
| Основно (912) | 3,36 | 2,88 | 2,99 | 4,8 | 5,5 |
| Средње (920) | 2,02 | 2,15 | 2,37 | 2,2 | 2 |
| Неквалификовано на др. месту (960) | 0 | 0 | 0 | / | / |
| Укупно образовање | **15,77** | **16,44** | **17,85** | **18,8** | **18,7** |

Извор: Стална конференција градова и општина

# **Стратешка оријентација и исходи у образовању**

## **Предшколско образовање**

**Оквир 1. Важност предшколског образовања и васпитања**

Поред традиционалне и препознатљиве улоге „чување” деце, последњих година се све више указује на веома важну улогу предшколског образовање и васпитања која подстиче рани развој и образовање деце. Међутим, Стратегија развоја образовања и васпитања до 2030[[9]](#footnote-9) констатује да је свест грађана о васпитној и образовној улози ПВО недовољно развијена, јер се ПВО још увек у већој мери посматра као „систем за чување деце“ предшколског узраста него као део васпитно-образовног система РС.

У претходној деценији дошло је до значајног повећања обухвата ПВО у Србији – за јаслени узраст са само 13% у 2010. години на преко 34% у 2021., за узраст 3 године до поласка у ППП са само 47% у 2010. години на oко 66% у 2021. години, а обухват ППП порастао је са 87% у 2010. години порастао је на преко 97% у 2021. Средњорочни план МПНТР предвиђа врло благо повећање до 2024. **И поред тога обухват ПВО у Србији је још увек далеко од ЕУ просека где је за узраст 4+ у 2018. години износио чак 94,8%** што је веома близу постављеног циља у ЕУ 2020. од 95%[[10]](#footnote-10).

Стратешко опредељење Србије је повећање обухвата деце ПВО. Стратегијом образовања до 2020. године било је предвиђено да обухват деце узраста од 0,5 – 3 година износи 30%; да се за сву децу узраста од 4 – 5,5 година обезбеде бесплатни скраћени (полудневни) програм у току једне школске године што значи потпун обухват деце тог узраста; и потпуни обухват деце узраста од 5,5 – 6,5 година укључених у припремни предшколски програм. Такође, предвиђен је знатно правичнији систем који ће омогућити значајно већи обухват све деце и посебно деце из маргинализованих група која остварују право приоритета при упису. Сем циљаног обухвата деце јасленог узраста, остали циљеви нису постигнути.

Стратегија 2030. констатује да је ”у 2019/20. години 6.902 деце је остало неуписано због попуњености капацитета, упркос значајном повећању капацитета предшколских установа (ПУ) и повећаног броја објеката. У контексту праведности *и даље су приметне две негативне појаве: разлике између јединица локалне самоуправе (ЈЛС) у погледу обухвата деце уопште и обухвата деце из ромских насеља у Републици Србији која су у најмањој мери укључена у ПВО*”[[11]](#footnote-11). Такође, Стратегија констатује да ”развој диверсификованих програма ПВО још увек није задовољавајући – ЈЛС још увек нису преузеле одговорност за развој кратких висококвалитетних диверсификованих програма, често због недостатка финансијских средстава али и због неразумевања важности ових програма за повећање обухвата и праведности ПВО”.

Стратегије развоја образовања и васпитања у Републици Србији до 2030. године планира обухват деце јасленог узраста од 38%, обухват деце од 3 до 5,5 (до поласка у ППП) од 75% и обухват ППП-ом од 98%[[12]](#footnote-12). **Дакле, повећање обухвата ПВО остаје стратешки приоритет.**

Пракса показује да обавезност програма као и финансирање зарада са националног нивоа доводи до скоро потпуног обухвата, што је и био случај са припремним предшколским програмом – ППП. Ипак, имајући у виду доказане користи од предшколског образовања и васпитања, повећање обухвата би требало да буде стратешки правац и циљ сваке општине.

Потпун обухват не значи нужно да сва деца похађају искључиво целодневне програме **већ је потребно изградити флексибилан систем који поред целодневних програма нуди и полудневне програме као и специјализоване програме предшколског образовања.**

У том смислу, формулација «недовољни капацитети ПВО» у овом документу не значи нужно да је потребно изградити нови вртић, поготово имајући у виду негативне демографске трендове већине општина у Србији, већ је потребно да се ради на осмишљавању програма који би користили постојеће инфрастуктуре капацитете (нпр. користити вишак капацитета у школама, организовати мобилне вртиће по узору на УНИЦЕФ пилот пројекте и слично).

Такође, у Студији УНИЦЕФ-а из 2012. године се наводи да и родитеље треба боље упознати са предностима предшколског образовања. “Осим недостатка физичких капацитета и трошкова који проистичу из похађања предшколског образовања, што представља препреке у достизању већег обухвата, више од половине родитеља не препознаје значај предшколског образовања за развој своје деце”.

**Обухват деце предшколским образовањем и васпитањем у Пожаревцу показује необичан тренд.** Јасан је тренд раста обухвата деце јасленог узраста као и деце вртићког узраста, иако постоји необјашњив пад у 2014. години[[13]](#footnote-13). Међутим, обухват деце ППП-ом, који је обавезан програм пада од 2017. године и сада се налази на изненађујуће ниских 85%. Ово је податак који свакако треба проверити, постоји могућност да је у питању методолошки проблем.

Графикон 1. Tренд обухвата деце ПВO (у %), за период 2010-2020.

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

**Оквир 2. Методолошки недостаци праћења обухвата на нивоу локалних самоуправа**

Податке о обухвату на локалном нивоу треба узети са резервом, на шта и указује обухват који је виши од 100% али и нижи од реалности из методолошких разлога. Разлози могу бити следећи: а) када се посматра обухват број деце у ППП се узима у целини без обзира на узраст, што значи да се ту могу наћи и деца која кренула раније/касније у ППП у односу законски одређену генерацију; б) школска генерација се одређује од 1. марта а у демографским подацима од 1. јануара, па је питање да ли статистика ради ту врсту усаглашавања; ц) када се подаци посматрају на локалном нивоу проблеми могу да настану услед миграција и неажурираних података становништва, затим када су општине близу једна другој могуће је да деца живе у једној општини а похађају програм у другој. И на крају увек код показатеља са малим апсолутним вредностима, што може бити случај код општина, релативне вредности могу да покажу велике промене које су у апсолутном износу заправо мале.

Слично, и подаци на пример о одустајању од школовања (види Оквир 5. за индикаторе основног и средњег образовања) могу да буду последица миграција а не заиста одустајања од школовања деце. Миграције и на националном нивоу могу да утичу на кретање овог индикатора, али на локалном нивоу то је још израженије.

**Обухват деце ПВО је изузетно висок за децу јасленог узраста, за вртићки узраст је релативно висок док обухват ППП-ом је изненађујуће низак.** Поређење трогодишњег просека[[14]](#footnote-14) показује да је обухват јасленог узраста значајно виши од просека подручја Србија – Југ, чак је на нивоу просека Србије а уколико се настави тренд последњих година достиже и национални циљ из Стратегије 2030. Обухват вртићког узраста је изнад просека за подручје Србија – Југ али је значајно нижи од просека Србије и далеко од националног циља Србија 2030 који износи чак 75%. Обухват ППП-ом је као што је већ речено изненађујуће низак те је неопходно проверити податак.

Графикон 2. Обухват деце ПВО (у %), пресек за период 2018-2020.

Извор: Трогодишњи просек калкулација аутора на бази података Републичког завода за статистику, ДевИнфо база.

**Оквир 3. УН циљеви одрживог развоја – Циљ 4. Обезбедити инклузивно и квалитетно образовање и промовисати могућност целоживотног учења**

У контексту УН циљева одрживог раста, потциљ 4.2 До краја 2030. обезбедити да све девојчице и дечаци имају приступ квалитетном развоју у раном детињству, бризи и предшколском образовању како би се припремили за основно образовање посебно је важан за ниво локалних самоуправа.

Национални циљеви дефинисани Стратегијом образовања 2030. су повећање обухвата и доступности ПВО на 38% за јаслени узраст, 75% за узраст од 3-5,5 (полазак у ППП) и обухват 98% ППП-ом. И поред стабилног раста, обухват деце ПВО је и даље испод просека ЕУ и постављених националних циљева а посебан проблем је повећање обухвата на уштрб квалитета.

Поред већ дефинисаног индикатора 4.2.2 Стопа учешћа у организованом учењу (годину дана пре званичног узраста за упис у основну школу), што је заправо обухват ППП-ом (припремним предшколским програмом), треба посматрати и индикаторе обухвата деце током читавог ПВО, од јасленог узраста до ППП.

Локални циљеви:

* Повећање обухвата деце јасленог узраста **на преко 30% до 2030. године;**
* Повећање обухвата деце вртићког узраста **на преко 70 % до 2030. године;**
* Повећање правичности – већи обухват деце из руралних и ромских насеља као и деце са сметњама у развоју.
* **Потпуни обухват ППП-ом укључујући и маргинализоване групе;**

Потребне локалне иницијативе:

* Проширење јаслених капацитета;
* Проширење вртићких капацитета;
* Увођење полудневних програма и других флексибилних програма;
* Кампања подизања свести значаја ПВО.

**Капацитети ПВО су сада довољни у односу на исказану тражњу**. Ово није био случај у претходним годинама па је град Пожаревац од пре три године увео је субвенционисање приватних вртића за децу која нису прошла на конкурсу за државни[[15]](#footnote-15). Капацитети ПВО у ванградским насељима постоје што је јако добро али је питање колики је проценат деце њиме обухваћен. Такође, према Стратегији одрживог развоја града Пожаревца предшколска установа „Љубица Вребалов“ обухвата 11 објеката, од којих је један у оквиру Ромског центра, што је врло је позитивно из перспективе инклузије и правичности ПВО.

Табела 2. Предшколско образовање – капацитет, 2020. година

|  |  |  |  |
| --- | --- | --- | --- |
|  | Укупно | Градска насеља | Остала насеља |
| Примљени | 2124 | 1984 | 140 |
| Уписани преко капацитета | 0 | 0 | 0 |
| Нису примљени због попуњености капацитета | 0 | 0 | 0 |

Извор: ДевИнфо база - профили општина (примарни извор Статистика образовања RZS), Републичког завода за статистику.

**У понуди ПВО доминира искључиво класичан целодневни програм, не постоји понуда флексибилиних и/или алтернативних програма** (Табела 3). Ово је типична ситуација врло слична општој слици предшколског образовања и васпитања у Србији али јш израженија у Пожаревцу обзиром да не постоји ни најмањи проценат деце у оваквим програмима.

Taбелa 3. Деца у предшколском образовању према дужини дневног боравка (у %), за период 2018─2020.

|  |  |  |  |
| --- | --- | --- | --- |
|  | 2018 | 2019 | 2020 |
| До 6 сати дневно | 0 | 0 | 0 |
| До 6 сати дневно 3 пута недељно | 0 | 0 | 0 |
| Од 9 до 12 сати | 72.4 | 71.1 | 72.3 |
| У ППП 4 сата | 10.6 | 12.4 | 11.0 |
| У ППП целодневни боравак | 17.0 | 16.5 | 16.7 |
| Укупно | **100** | **100** | **100** |

Извор: ДевИнфо база – профили општина (примарни извор Статистика образовања RZS), Републичког завода за статистику.

**Преко 70% родитеља плаћа пун износ учешћа** **у трошковима ПВО (Графикон 3.).** Oво је значајно изнад просека како подручја Србија – Југ где близу 51% плаћа пуну цену, па чак и на нивоу Републике где је учешће преко 60%.

Графикон 3. Деца у предшколском образовању према учешћу родитеља у трошковима које родитељи плаћају (у %), за период 2018-2020.

Извор: ДевИнфо база – профили општина (примарни извор Статистика образовања RZS), Републичког завода за статистику.

**Основно образовање**

**Оквир 4. Стратешки циљеви основног образовања**

Стратегија образовања до 2020. предвиђала је да «до 2020. године сви дечаци и девојчице законом предвиђеног школског узраста (минимално 98% генерације), без обзира на социо-економске, здравствене, регионалне, националне, језичке, етничке, верске и друге карактеристике, обухваћени су квалитетним основним образовањем и васпитањем из којег осипање није веће од 5% (тј. завршава основну школу 93% генерације), не само на националном нивоу већ и за категорије деце из осетљивих група (сеоска, ромска, сиромашна деца и деца са инвалидитетом и сметњама у развоју)» (Влада РС, 2012:29).

Циљеви из Стратегије 2020 су добрим делом остварени, а најновија Стратегија образовања до 2030. предвиђа потпун обухват основним образовањем, побољшање квалитета образовање, оптимизацију мрежа основних школа.

**У Пожаревцу постоје укупно 8 матичних основних школа од којих су 2 у ванградским насељима са чак 20 подручних (издвојених) одељења.** У градском насељу постоје и 2 издвојена одељења.

Графикон 4. Oсновне школе према типу насеља, у 2021. години

Извор: ДевИнфо база – профили општина, Републичког завода за статистику.

Просечан број ученика у матичним основним школама је висок. У подручним школама иако мало виши од просека подручја Србија – Југ, просек броја ученика је врло низак, посебно за старије разреде (Табела 4).

Taбелa 4. Просечан број ученика у школама 2021.

|  |  |  |
| --- | --- | --- |
|  | Пожаревац | Србијa - Југ |
|  | ***Матичне школе*** | |
| Нижи разреди I-IV | 278.38 | 153.79 |
| Виши разреди | 316.25 | 185.04 |
|  | ***Подручне школе*** | |
| Нижи разреди I-IV | 16.05 | 14.06 |
| Виши разреди V-VIII | 7.64 | 6.39 |

Извор: ДевИнфо база – профили општина, Републичког завода за статистику.

**Три основне школе – ОШ Свети Сава, ОШ Вук Караџић и ОШ Доситеј Обрадовић, учествују у пројекту ”Партнерство за квалитетно образовање”**. У јуну 2022. године усвојен је Акциони план за праведан упис ученика у основне школе на територији града Пожаревца. ”План је усмерен на унапређење стратегије уписа деце у предшколску установу и ученика основне школе на територији Града Пожаревца и представља активно спровођење правилне уписне политике у основним школама, што подразумева смањивање неједнакости у образовању и пружање интегрисане подршке деци и породицама из осетљивих друштвених група. Основни циљ је усмерен на инклузивно и праведно квалитетно образовање, а посебни циљеви односе се на равномеран упис деце из осетљивих група у основне школе ради постизања приближно једнаког броја деце ових група у основним школама”[[16]](#footnote-16).

**Нето стопа обухвата основним образовањем није задовољавајућа упркос обавезности основног образовања.** Посматрајући десетогодишњи период приметна је нижа стопа у односу на просек подручја Србија – Југ у којој се Пожаревац налази. Посебно збуњујe константан пад обухвата, али то је ситуација коју примећујемо и на другим подацима укључујући и просек Србија – Југ као и целе РС. Оваква кретања стопе обухвата могу бити резултат неадекватног статистичког праћења миграција (види Оквир 3) па их треба узети са резервом и пратити податке на терену.

Графикон 5. Нето стопа обухвата основним образовањем (у %), за период 2010-2020.

Извор: Републички завод за статистику, ДевИнфо база.

**Oквир 5: Индикатори основног/средњег образовања**

Индикатори за праћење образовања нису сасвим једноставни за разумевање и неки од њих могу бити збуњујући. На пример, стопа завршавања основне школе која је мана од 100% не значи да је дошло до одустајања од школовања већ да нису сва деца која су према узрасту требало да заврше школу то и и учинила. Дакле стопа завршавања школе и стопа одустајања од школовања се не сабирају до 100%. Доле су наведене тачне дефиниције индикатора које користимо у анализи.

Нето стопа обухвата основним образовањем - однос броја ученика старости 7-14 година уписаних у редовне основне школе и генерације деце предвиђене за похађање основног образовања (процењен број деце 7-14).

Обухват деце средњим образовањем - однос броја ученика уписаних у средње школе и броја деце одговарајуће старосне групе (15-18) с тим што се овај податак не води за локални ниво.

Стопа завршавања основне/средње школе - однос укупног броја ученика који успешно заврше (положе) последњи разред основне школе без обзира на годиште и укупног броја деце из популације узраста за званични завршетак основне школе.

Стопа одустајања од школовања у основном/средњем образовању представља разлику у броју ученика основних/средњих школа на почетку школске године и броја ученика на крају школске године у односу на број ученика на почетку школске године.

Вредности ових индикатора могу бити нелогични и неадекватни услед методолошких проблема везаних за њихово праћење како на националном, али посебно на локалном нивоу (види Оквир 2.)

Стопа одустајања од школовања веома флуктуира из године у годину и у појединим годинама узима прилично високе вредности те се може рећи да је у просеку релативно висока.

Графикон 6. Стопа одустајања од школовања у основном образовању (у %), за период 2010-2020.

Извор: Републички завод за статистику, ДевИнфо база.

Стопа завршавања основне школе за трогодишњи период је врло ниска, само 89% у поређењу са преко 96% са подручје Србија – Југ. Овакав податак врло је алармантан, али је опет могуће да је у питању методолошки проблем са подацима који треба испитати.

Графикон 7. Стопа завршавања основне школе (у %), трогодишњи просек за период 2018-2020.

Извор: Републички завод за статистику, ДевИнфо база.

**Средње образовање**

**Оквир 6. Стратешки правци у средњошколском образовању**

Према Стратегије образовања до 2030. обезбеђивање услова за увођење обавезног средњег образовања и васпитања се може сматрати једним од кључних приоритета. Оптимизација мреже средњих школа, која је у току, треба да буде убрзана а капацитети локалних самоуправа за планирање уписа засновани на донетим критеријумима треба да буду ојачани.

**Средње образовање у Пожаревцу одвија се у 7 средњих школа.** Медицинска школа, Економско-трговинска школа, Пожаревачка гимназија, Пољопривредна школа са домом ученика „Соња Маринковић“, Политехничка школа, Школа за основно и средње музичко образовање Музичка школа „Стеван Мокрањац“ и Техничка школа са домом ученика „Никола Тесла“ у Костолцу[[17]](#footnote-17).

Стопа одустајања од школовања у средњем образовању је била прилично висока последњих година, са изузетком 2012. и 2013. године. Иако подаци флуктуирају, ипак се може рећи да је у просеку стопа одустајања на високом нивоу.

Графикон 8. Стопа одустајања од школовања у средњем образовању (у %), за период 2010-2020.

Извор: Републички завод за статистику, ДевИнфо база.

# **Закључак и препоруке**

Расходи за образовање у укупном буџету Пожаревца су у порасту, и то првенствено услед раста расхода за предшколско образовање који су сада изнад просека Србије[[18]](#footnote-18) и просека у градским срединама. Већа издвајања услед увођења субвенција приватним вртићима се осликавају и у повећању обухвата деце предшколским образовањем - јасан је тренд раста обухвата деце јасленог узраста као и деце вртићког узраста. Обухват јасленог узраста значајно виши од просека подручја Србија – Југ, чак је на нивоу просека Србије а уколико се настави тренд достижан је и национални циљ из Стратегије 2030. Обухват вртићког узраста је изнад просека за подручје Србија – Југ али је значајно нижи од просека Србије и далеко од националног циља Србија 2030 који износи чак 75%.

Имајући у виду да су капацитети ПВО сада довољни у односу на исказану тражњу, у циљу повећања обухвата потребно је радити на кампањи подизања свести о важности ПВО посебно у ванградским насељима. Ова мера је препозната и у Акционом плану за праведан упис ученика у основне школе на територији града Пожаревца, кроз активност 3.1.1. Информисање родитеља о важности образовања од најранијег узраста.

У исто време потребно је понудити полудневне или друге флексибилне програме којима примарни циљ није чување деце већ васпитно образовна улога ПВО и укључивању деце у друштвену заједницу. Такве програме би у потпуности требало да финансира ЈЛС, без партиције родитеља, посебно уколико се не нуде оброци. Један од начина проширења капацитета ПВО, посебно у ванградским насељима, могу бити подручне школе у којима је иначе врло мали број деце па се у њима могу сместити и предшколски програми, поготову полудневни који не подразумевају исхрану и спавање.

Обухват деце ППП-ом, који је обавезан програм пада од 2017. године и сада се налази на изненађујуће ниских 85%. Ово је податак који свакако треба проверити, постоји могућност да је у питању неки методолошки проблем. Уколико је обухват заиста нижи од очекиваних преко 98%, потребно је детаљно испитати шта је узрок ниског обухвата програма који је обавезан.

Предшколско васпитање и образовање је изворна надлежност ЈЛС где је она у потпуности одговорна како за финансирање тако и организацију рада, па су кључне препоруке везане за ову област.

Што се тиче основног образовања, значајан број мера и активности је већ испланиран поменутим Акционим планом. Модернизација школа и стручно усавршавање запослених су свакако важни, што је и предвиђено досадашњом Стратегијом одрживог развоја. Такође, потребно je проверити валидност неповољне статистике а у случају идентификовања проблема промислити мере.

1. Надлежност финансирања образовања је оквирно регулисана Законом о основама система образовања и васпитања (ЗОСОВ), “Службени гласник РС” бр. 88/2017, 27/2018 - др. закон, 10/2019, 27/2018 - др. закон и 6/2020). [↑](#footnote-ref-1)
2. Члан 108. ЗОСОВ уређује одговорност установе за безбедност деце и ученика, односно да установа доноси акт којим прописује мере, начин и поступак заштите и безбедности деце и ученика за време боравка у установи и свих активности које организује установа, у сарадњи са надлежним органом ЈЛС, које је дужна да спроводи. [↑](#footnote-ref-2)
3. Члан 50. Закона о предшколском васпитању и образовању. [↑](#footnote-ref-3)
4. „Службени гласник РС", бр. 73 од 31. августа 2016, 45 од 13. јуна 2018. [↑](#footnote-ref-4)
5. ПРАВИЛНИК о додатној образовној, здравственој и социјалној подршци детету, ученику и одраслом "Службени гласник РС", број 80 од 24. октобра 2018 ближе одређује рад ИРК И додатну подршку. [↑](#footnote-ref-5)
6. Члан 190. ЗОСОВ регулише ову могућности. [↑](#footnote-ref-6)
7. Члан 17. ЗОСОВ уређује да ЈЛС води евиденцију и обавештава предшколску установу, односно основну школу која остварује припремни предшколски програм о деци која су стасала за похађање припремног предшколског програма, у складу са посебним законом. [↑](#footnote-ref-7)
8. Ово је просек без Београда и Новог Сада [↑](#footnote-ref-8)
9. Стратегија је усвојена у јуну 2021. године <https://mpn.gov.rs/kategorija_dokumenata/strategije/> [↑](#footnote-ref-9)
10. Ибид. [↑](#footnote-ref-10)
11. Ибид, стр. 20

    Ибид, стр. [↑](#footnote-ref-11)
12. Овај циљ је практично већ остварен имајући у виду да је почетна вредност из 2020. године 97,36%. Тиме се имплицитно признаје одустајање од обухвата маргиналних група. [↑](#footnote-ref-12)
13. Могуће да је овај пад методолошке природе имајући у виду да је у истој години необјашњив скок обухвата деце јасленог узраста, тако да када посматрамо све укупно нема пада већ је у питању стабилан раст [↑](#footnote-ref-13)
14. Трогодишњи просек је рађен да би се ублажио проблем флуктуације података на општинском нивоу [↑](#footnote-ref-14)
15. https://boom93.rs/info/drustvo/privatni-vrtici-najavili-poskupljenje-da-li-ce-i-roditelji-u-pozarevcu-od-septembra-placati-vise/ [↑](#footnote-ref-15)
16. Акциони план за праведан упис ученика у основне школе на територији града Пожаревца; https://boom93.rs/info/drustvo/nestorovic-deca-ce-se-upisivati-u-skolu-prema-svom-mestu-prebivalista/ [↑](#footnote-ref-16)
17. Стратегија одрживог развоја града Пожаревца, стр. 83 [↑](#footnote-ref-17)
18. Ово је просек без Београда и Новог Сада [↑](#footnote-ref-18)